CELEX: 32006D0474
Language: da
Date: 2006-07-06 00:00:00
Title: 2006/474/EF: Kommissionens beslutning af  6. juli 2006  om foranstaltninger for at forebygge spredning af højpatogen aviær influenza forårsaget af influenza A-virus af subtype H5N1 hos fugle, der holdes i zoologiske haver og officielt godkendte organer, institutter eller centre i medlemsstaterne, og om ophævelse af beslutning 2005/744/EF  (meddelt under nummer K(2006) 3054)   (EØS-relevant tekst)

8.7.2006   
            
            
               DA
            
            
               Den Europæiske Unions Tidende
            
            
               L 187/37
            
         
      KOMMISSIONENS BESLUTNING
   
   af 6. juli 2006
   om foranstaltninger for at forebygge spredning af højpatogen aviær influenza forårsaget af influenza A-virus af subtype H5N1 hos fugle, der holdes i zoologiske haver og officielt godkendte organer, institutter eller centre i medlemsstaterne, og om ophævelse af beslutning 2005/744/EF
   (meddelt under nummer K(2006) 3054)
   (EØS-relevant tekst)
   (2006/474/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 10, stk. 4,
   under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (2), særlig artikel 56, stk. 3, artikel 57, stk. 2, artikel 63, stk. 3, og artikel 66, stk. 2, og
   ud fra følgende betragtninger:
   
               (1)
            
            
               Aviær influenza er en infektiøs virussygdom hos fjerkræ og fugle, som kan være dødelig og forårsage forstyrrelser, der hurtigt kan udvikle sig til en epizooti, som kan udgøre en alvorlig trussel mod dyre- og folkesundheden og gå voldsomt ud over fjerkræopdrættets rentabilitet.
            
         
               (2)
            
            
               Ved Kommissionens beslutning 2005/744/EF af 21. oktober 2005 om kravene vedrørende forebyggelse af højpatogen aviær influenza forårsaget af influenzatype A, subtype H5N1, hos modtagelige fugle i zoologiske haver i medlemsstaterne (3) er der i lyset af risikoen for højpatogen aviær influenza forårsaget af influenza A-virus af subtype H5N1 fastsat visse krav til vaccination af fugle, der holdes i zoologiske haver, og biosikkerhedsforanstaltninger i den forbindelse. I henhold til beslutning 2005/744/EF skal medlemsstaterne endvidere indsende deres planer for vaccination af fugle, der holdes i zoologiske haver, til Kommissionen.
            
         
               (3)
            
            
               Ved direktiv 2005/94/EF er der fastsat bestemmelser om indførelse af forebyggende vaccination mod aviær influenza af bl.a. fugle i fangenskab, f.eks. fugle i zoologiske haver, og det er fastsat, at Kommissionen udarbejder nærmere bestemmelser herom. I henhold til direktiv 2005/94/EF skal medlemsstaterne endvidere forelægge deres planer for forebyggende vaccination af fjerkræ eller andre fugle i fangenskab til Kommissionen med henblik på godkendelse.
            
         
               (4)
            
            
               I Rådets direktiv 1999/22/EF af 29. marts 1999 om hold af vilde dyr i zoologiske haver (4) defineres det, hvad der forstås ved zoologiske haver, som er omfattet af direktivet. Ved anvendelsen af denne beslutning bør denne definition tages i betragtning.
            
         
               (5)
            
            
               Ved Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (5), er der fastsat bestemmelser om dyr, der handles med mellem officielt godkendte organer, institutter eller centre.
            
         
               (6)
            
            
               Fugle, der holdes i zoologiske haver og officielt godkendte organer, institutter eller centre, kan — da de er lukket inde — normalt ikke komme i kontakt med fjerkræ eller andre fugle i fangenskab, og de udgør derfor ikke nogen smitterisiko for fjerkræ eller andre fugle i fangenskab, og på grund af værdien af fugle i zoologiske haver kan forebyggende vaccination af sådanne fugle udgøre en passende supplerende forebyggende foranstaltning. Der bør derfor på fællesskabsplan fastsættes nærmere bestemmelser om forebyggende vaccination af fugle, der holdes i zoologiske haver og officielt godkendte organer, institutter og centre, som medlemsstaterne bør overholde, hvis de finder det relevant at vaccinere sådanne fugle.
            
         
               (7)
            
            
               Endvidere bør der på fællesskabsplan fastsættes nærmere bestemmelser om biosikkerhedsforanstaltninger for at forebygge højpatogen aviær influenza forårsaget af influenza A-virus af subtype H5N1 hos modtagelige fugle, der holdes i zoologiske haver og officielt godkendte organer, institutter og centre i medlemsstaterne, for at beskytte vilde dyr og for at bevare biodiversiteten.
            
         
               (8)
            
            
               Vaccinationsplaner, som medlemsstaterne har forelagt i henhold til beslutning 2005/744/EF og direktiv 2005/94/EF, bør godkendes.
            
         
               (9)
            
            
               Af klarhedshensyn bør beslutning 2005/744/EF ophæves og erstattes af nærværende beslutning.
            
         
               (10)
            
            
               Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET FØLGENDE BESLUTNING:
   Artikel 1
   1.   Ved denne beslutning fastsættes der nærmere bestemmelser:
   
               a)
            
            
               der skal anvendes for at forebygge spredning af aviær influenza forårsaget af influenza A-virus af subtype H5N1 (i det følgende benævnt »HPAI H5N1«) fra vildtlevende fugle til fugle, der holdes i zoologiske haver og officielt godkendte organer, institutter eller centre
            
         
               b)
            
            
               om vaccination af fugle, der holdes i zoologiske haver og officielt godkendte organer, institutter eller centre.
            
         2.   Ved denne beslutning godkendes visse planer for vaccination af fugle, der holdes i zoologiske haver og officielt godkendte organer, institutter eller centre, indsendt til Kommissionen i henhold til artikel 5, stk. 1, i beslutning 2005/744/EF og planer for forebyggende vaccination forelagt i henhold til artikel 56, stk. 2, i direktiv 2005/94/EF.
   Artikel 2
   Ved anvendelsen af denne beslutning gælder definitionerne i direktiv 2005/94/EF.
   Endvidere gælder definitionen af »zoologisk have« i artikel 2 i Rådets direktiv 1999/22/EF og definitionen af »organ, institut eller center, der er officielt godkendt« i artikel 2, stk. 1, litra c), i Rådets direktiv 92/65/EØF.
   Artikel 3
   Medlemsstaterne træffer relevante foranstaltninger, der lader sig gennemføre i praksis, med henblik på at reducere risikoen for overførsel af HPAI H5N1 fra vildtlevende fugle til modtagelige fugle, der holdes i zoologiske haver og officielt godkendte organer, institutter eller centre, under hensyntagen til de kriterier og risikofaktorer, der er opstillet i bilag I.
   Afhængigt af den specifikke epidemiologiske situation skal foranstaltningerne især sigte på at forebygge direkte og indirekte kontakt mellem vildtlevende fugle, navnlig vandfugle, og fugle, der holdes i zoologiske haver og officielt godkendte organer, institutter og centre.
   Artikel 4
   Planer for forebyggende vaccination mod HPAI H5N1, der forelægges i henhold til artikel 56, stk. 2, i direktiv 2005/94/EF, skal på grundlag af en risikovurdering være målrettet mod fugle, der holdes i zoologiske haver og officielt godkendte organer, institutter og centre.
   Når medlemsstater i henhold til artikel 56, stk. 2, i direktiv 2005/94/EF forelægger planer for forebyggende vaccination mod HPAI H5N1, der er målrettet mod fugle, der holdes i zoologiske haver og officielt godkendte organer, institutter og centre, skal planerne:
   
               a)
            
            
               være udarbejdet i henhold til kravene i bilag II til nærværende beslutning
            
         
               b)
            
            
               foruden de oplysninger, der kræves i henhold til artikel 56, stk. 2, i direktiv 2005/94/EF, indeholde den nøjagtige adresse på de zoologiske haver og officielt godkendte organer, institutter og centre, hvor den forebyggende vaccination skal foretages, og deres beliggenhed.
            
         Artikel 5
   1.   De planer for forebyggende vaccination, som medlemsstaterne har forelagt i henhold til artikel 56, stk. 2, i direktiv 2005/94/EF, og som er anført i bilag III, godkendes.
   2.   De planer for vaccination af fugle, der holdes i zoologiske haver og officielt godkendte organer, institutter og centre, som medlemsstaterne har indsendt i henhold til beslutning 2005/744/EF, og som er anført i bilag III, anses for godkendt i stk. 1's forstand.
   3.   Kommissionen offentliggør de planer for forebyggende vaccination af fugle, der holdes i zoologiske haver og officielt godkendte organer, institutter og centre, som er anført i bilag III.
   Artikel 6
   Medlemsstaterne træffer straks de fornødne foranstaltninger for at efterkomme denne beslutning. De underretter straks Kommissionen herom.
   Artikel 7
   Beslutning 2005/744/EF ophæves.
   Artikel 8
   Denne beslutning er rettet til medlemsstaterne.
   
      Udfærdiget i Bruxelles, den 6. juli 2006.
      
         
            På Kommissionens vegne
         
         Markos KYPRIANOU
         
         
            Medlem af Kommissionen
         
      
   
   
      (1)  EFT L 224 af 18.8.1990, s. 29. Senest ændret ved Europa-Parlamentets og Rådets direktiv 2002/33/EF (EFT L 315 af 19.11.2002, s. 14).
   
      (2)  EUT L 10 af 14.1.2006, s. 16.
   
      (3)  EUT L 279 af 22.10.2005, s. 75.
   
      (4)  EFT L 94 af 9.4.1999, s. 24.
   
      (5)  EFT L 268 af 14.9.1992, s. 52. Senest ændret ved direktiv 2004/68/EF (EUT L 226 af 25.6.2004, s. 128).
   
      BILAG I
      Kriterier og risikofaktorer, der skal tages i betragtning, når foranstaltningerne i artikel 3 anvendes på de enkelte zoologiske haver eller officielt godkendte organer, institutter og centre
      
                  1)
               
               
                  Den zoologiske haves eller det officielt godkendte organs, instituts og centers beliggenhed langs fugles trækruter, navnlig hvis fuglene kommer fra områder i og omkring Afrika, Central- og Østasien, Det Kaspiske Hav og Sortehavet.
               
            
                  2)
               
               
                  Den zoologiske haves eller det officielt godkendte organs, instituts og centers afstand fra vådområder, såsom damme, sumpområder, søer eller floder, hvor der er sandsynlighed for, at trækkende vandfugle samles.
               
            
                  3)
               
               
                  Den zoologiske haves eller det officielt godkendte organs, instituts og centers beliggenhed i områder med høj koncentration af trækfugle, især vandfugle.
               
            
   
      BILAG II
      Krav i forbindelse med anvendelse af forebyggende vaccination
      
                  1.
               
               
                  Omfanget af den vaccination, der skal foretages
               
               
                  Der må kun vaccineres fugle i zoologiske haver eller officielt godkendte organer, institutter og centre.
               
            
                  2.
               
               
                  Fuglearter, der skal vaccineres
               
               
                  Der skal opstilles en liste over alle de fugle, der skal vaccineres, med angivelse af individuel identifikation, og denne liste skal opbevares i mindst 10 år efter vaccinationsdatoen.
               
            
                  3.
               
               
                  Vaccinationskampagnens længde
               
               
                  Alle de fugle, der skal vaccineres i en zoologisk have eller officielt godkendte organer, institutter og centre, skal vaccineres hurtigst muligt. Hver vaccination i en zoologisk have skal gennemføres hurtigst muligt inden for en uge.
               
            
                  4.
               
               
                  Særlige restriktioner for vaccinerede fugle og produkter fra vaccinerede fugle
               
               
                  Flytninger af vaccinerede fugle inden for samme medlemsstat eller til andre medlemsstater mellem officielt godkendte organer, institutter og centre som defineret i direktiv 92/65/EØF tillades, forudsat at fuglene kommer fra en zoologisk have eller et officielt godkendt organ, institut eller center, der ligger i et område, der ikke er omfattet af dyresundhedsrestriktioner med hensyn til HPAI. Følgende indsættes i det sundhedscertifikat, der er omhandlet i del 3 i bilag E til direktiv 92/65/EØF:
                  
                     »fugle i overensstemmelse med beslutning 2006/474/EF vaccineret mod aviær influenza den ………. Vaccine …………«
                  
                  Hvis nævnte betingelser ikke er opfyldt, kan der handles med vaccinerede fugle, og de kan flyttes, forudsat at det sker under offentligt tilsyn, mellem zoologiske haver i samme medlemsstat eller efter særlig tilladelse fra en anden medlemsstat.
                  Flytninger af vaccinerede fugle mellem medlemsstater skal via Traces indberettes af den kompetente myndighed på oprindelsesstedet til den kompetente myndighed på bestemmelsesstedet.
                  Produkter fra vaccinerede fugle må ikke indgå i fødevarekæden.
               
            
                  5.
               
               
                  Særlig identifikation og særlig registrering af de vaccinerede fugle
               
               
                  Vaccinerede fugle skal kunne identificeres individuelt, og fuglenes identitetspapirer skal påtegnes tydeligt i overensstemmelse hermed. Fuglene skal på vaccinationstidspunktet så vidt muligt forsynes med en identifikation, der ikke kan slettes, hvoraf det fremgår, at de er blevet vaccineret.
               
            
                  6.
               
               
                  Gennemførelse af vaccinationskampagnen
               
               
                  Vaccinationen skal foretages under ledelse af en embedsdyrlæge fra de kompetente myndigheder. Der skal være truffet foranstaltninger til at undgå eventuel spredning af virus. Restmængder af vaccine skal returneres til det sted, hvor vaccinen er udleveret, med en skriftlig angivelse af, hvor mange fugle der er vaccineret, og hvor mange doser der er anvendt.
                  Så vidt muligt skal der tages blodprøver før og tidligst 30 dage efter vaccinationen med henblik på serologisk undersøgelse for aviær influenza. Undersøgelsesresultaterne skal opbevares i mindst 10 år.
               
            
                  7.
               
               
                  Den vaccine, der skal anvendes
               
               
                  Den inaktiverede vaccine skal være specielt formuleret og være effektiv mod den virustype, der er i cirkulation. Den skal anvendes i overensstemmelse med fabrikantens og/eller veterinærmyndighedernes instrukser.
               
            
                  8.
               
               
                  Oplysninger om gennemførelsen af denne plan til Kommissionen
               
               
                  Der skal fremlægges en detaljeret rapport om planens gennemførelse inkl. resultaterne af de undersøgelser, der er foretaget, for Kommissionen og medlemsstaterne i Den Stående Komité for Fødevarekæden og Dyresundhed.
               
            
   
      BILAG III
      Liste over godkendte planer for forebyggende vaccination af fugle, der holdes i zoologiske haver og officielt godkendte organer, institutter og centre i medlemsstaterne
      
                  Kode
               
               
                  Medlemsstat
               
               
                  Planen forelagt den
               
            
                  AT
               
               
                  Østrig
               
               
                  21. april 2006
               
            
                  BE
               
               
                  Belgien
               
               
                  10. februar 2006
               
            
                  CZ
               
               
                  Tjekkiet
               
               
                  21. marts 2006
               
            
                  DE
               
               
                  Tyskland
               
               
                  31. marts 2006
               
            
                  DK
               
               
                  Danmark
               
               
                  20. februar 2006
               
            
                  EE
               
               
                  Estland
               
               
                  6. marts 2006
               
            
                  ES
               
               
                  Spanien
               
               
                  27. februar 2006
               
            
                  FR
               
               
                  Frankrig
               
               
                  20. februar 2006
               
            
                  HU
               
               
                  Ungarn
               
               
                  1. marts 2006
               
            
                  IE
               
               
                  Irland
               
               
                  6. marts 2006
               
            
                  IT
               
               
                  Italien
               
               
                  6. marts 2006
               
            
                  LT
               
               
                  Litauen
               
               
                  6. marts 2006
               
            
                  LV
               
               
                  Letland
               
               
                  28. februar 2006
               
            
                  NL
               
               
                  Nederlandene
               
               
                  16. november 2005
               
            
                  PT
               
               
                  Portugal
               
               
                  29. november 2005
               
            
                  SE
               
               
                  Sverige
               
               
                  28. februar 2006
               
            
                  UK
               
               
                  Det Forenede Kongerige
               
               
                  4. april 2006